# Vladimir Dedijer

| VLADIMIR DEDIJER |
| --- |
|  |
| Supruga | Olga Dedijer Vera Dedijer |
| Profesija | novinar,istoričar |
| Učešće u ratovima | Narodnooslobodilačka borba |
| U toku NOB-a | član AGITPROP odeljenja Vrhovnog šataba NOV i POJ |
| Čin | potpukovnik u rezervi |
| Odlikovanja |

|  |  |  |
| --- | --- | --- |
| Orden narodnog oslobođenja | Orden partizanske zvezde | Partizanska spomenica 1941. |

 |

**Vladimir-Vlado Dedijer** (Beograd, 4. februar 1914 – Boston, 30. novembar 1990) je bio akademik, istoričar, publicista novinar i učesnik Narodnooslobodilačke borbe.

## Biografija

### Mladost

Vlado je rođen 30. februara 1914. godine u Beogradu, gde je proveo detinjstvo i mladost. Tu je završio osnovnu školu i gimnaziju. Upisuje Pravni fakultet u Beogradu, kada zbog nemaštine i nemogućnosti da plaća studije počinje da radi kao dopisnik iz zemlje, a kasnije i sveta za "Politiku".

Bio je član KPJ i radio je u korist komunističke propagande. Poznavao je odlično direktora „Politike“, Vladislava Ribnikara sa kojim je upoznao Josipa Broza Tita po dolasku u Beograd 1941. godine.

### Drugi svetski rat

U vreme izbijanja ustanka imao je zadatak da organizuje političko-propagandni rad, da podučava komuniste i da radi u listu „Borba“ kao uređivač, zajedno sa Milovanom Đilasom. Odatle je počelo njihovo veliko prijateljstvo.

Vlado Dedijer je po formiranju prvih partizanskih odreda postavljen za političkog komesara Kragujevačkog NOP odreda.

Učestvovao je u opsadi Kraljeva, polovinom oktobra 1941. godine, kada je bio ranjen u nogu. Posle toga, odlazi u Vrhovni štab i radi u agitaciono-propagandnom odeljenju čitavog rata. U bici na Sutjesci izgubio je svoju ženu, dr. Olgu Popović-Dedijer, koja je bila šef hirurške ekipe Druge proleterske divizije.

### U SFRJ

Posle završetka rata, odlazi na osnivanje Ujedinjenih nacija u San Francisko. Po povratku u zemlju, kao veoma obrazovan čovek, dobija mesto predavača istorije NOB-a na Beogradskom univerzitetu. Tokom rata brižljivo je vodio svoj Dnevnik, koji je posle rata objavljen.

Bio je predstavnik Jugoslovenske delegacije na konferenciji mira u Parizu 1946. godine. Po povratku, dobija zaduženje da bude urednik lista „Borba“.

Za vreme sukoba sa Staljinom bio je član raznih pregovaračkih misija. Tu je počeo da prikuplja i podatke za svoje čuveno delo, po kome će kasnije postati poznat - „Prilozi za biografiju Josipa Broza Tita“.

Bio je član CK SKJ od 1952. i saveznog odbora SSRNJ od 1953. godine. Kao urednik lista „Borba“, optužen je da je pomagao sređivanje Đilasovih članaka, pa je izveden pred Partijsku komisiju, a zatim i pred sud u Beogradu 1954. godine.

Na tajnom suđenju zajedno sa Milovanom Đilasom, izabrao je da ga brani slavni advokat Zdravko Politea, koji je 1928. godine na „Bombaškom procesu“, branio Tita, a kasnije kardinala Alojzija Stepinca. Osuđen je uslovno na godinu i po dana. Kasnije mu je sud poništio tu odluku.

Vlado Dedijer je rešio da se povuče iz političkog života. Podneo je ostavku na članstvo u SKJ i SSRNJ avgusta 1954. godine. Nakon Đilasovog hapšenja u novembru 1956. uputio je otvoreno pismo predsedniku Titu.

### Emigracija

Posle političke karijere, počeo je da se bavi pisanjem. Odlazi u SAD 1955. godine gde je i dobio zvanje Akademika istorijskih nauka. Povremeno je iz Amerike dolazio u zemlju gde je radio kao autor u pisanju knjiga.

Vladimir Dedijer je u Americi postao član Raselovog suda, a zatim i predsednik istog suda koji je ispitivao ratne zločine u Vijetnamu, kršenje ljudskih prava u Latinskoj Americi i niz drugih.

Aktivno je radio i u Srpskoj akademiji nauka u Beogradu. Bio je jedan od koautora u udžbeniku „Istorija Jugoslavije od 1918“, u izdanju beogradskog Nolita 1972. godine.

Posle Titove smrti, ponovo odlazi u Ameriku, u Vašington, gde skuplja građu za nove biografije o Titu.

Kao predsednik Raselovog suda radio je na pitanju zločina u logoru Jasenovac (1941 – 1945). U Americi je radio na pripremanju Tribunala Raselovog suda o koncentracionom logoru Jasenovac. U tu svrhu, vraća se ponovo u Jugoslaviju 1989. godine i zajedno sa višim naučnim saradnikom Antunom Miletićem radi na pisanju knjige o Jasenovcu. Ponovo je otišao u Ameriku i tu ga je snašla smrt.

Pred kraj svog života je oslepeo, poželeo da se vrati i umre u svojoj zemlji, ali je iznenada umro od jakog srčanog udara 30. novembra 1990. godine u Bostonu, gde je obavljena i kremacija. Njegova urna, uz sve vojne počasti, sahranjena je 21. decembra 1990. godine u Ljubljani.

## Porodica

Olga Dedijer u partizanima.
Poreklo porodice Dedijer potiče iz Hercegovine, iz mesta Čepelice, kod Bileće. Vladov otac Jevto Dedijer, bio je docent geografije na Beogradskom univerzitetu i prvi asistent istaknutog srpskog geografa Jovana Cvijića. Pored Vlade on je imao još dva sina Borivoja Boru i sina Stevana, koji je bio nuklearni fizičar i socijalni teoretičar i koji je od 1961. godine živeo u Švedskoj.

Vlado Dedijer se dva puta ženio. Prvi put sa lekarkom Olgom Popović iz Zemuna i sa njom je u godinama uoči Drugog svetskog rata dobio ćerku Milicu. U toku rata, ona je bila šef hirurške ekipe Druge proleterske divizije i poginula je juna 1943. godine za vreme bitke na Sutjesci.

Posle delimičnog oslobođenja zemlje, 1944. godine, u Beogradu se po drugi put oženio, ovoga puta Slovenkom Verom Križman, s kojom je dobio ćerku Bojanu i sinove Borivoja-Boru, Branimira-Branka i Marka. Njegova dva sina Borivoje (umro 1964) i Branko (poginuo [1958]), su tragično umrla i on je sahranjen pored njih u Ljubljani.

## Priznanja

Kao zaslugu u zajedničkom radu, Antun Miletić je posle Dedijerove smrti objavio knjigu „Protiv zaborava i tabua-Jasenovac (1941-1945)“, gde je pored svog imena, upisao i ime Vlade Dedijera, koji je tada već bio mrtav.

Nosilac je Partizanske sponenice 1941, odlikovan je Ordenom partizanske zvezde prvog reda i imao je i čin potpukovnika JNA u rezervi.

## Bibliografija

Od njegovih mnogobrojnih knjiga, najvažnije su sledeće:

* *Dnevnik 1941—1945*, Beograd I 1945, Beogrd II 1946, Beograd III 1950 (drugo izdanje 1951.)
* *Partizanske štamparije*, Beograd, 1945.
* *Beleške iz Amerike*, Beograd 1951.
* *Pariska mirovna konferencija*, Beograd, 1947. i Zagreb 1948.
* *Jugoslovensko-albanski odnosi (1939—1948)*, Beograd 1949.
* *Dnevnik 1941—1945* (II izdanje, Beograd, 1951.
* *Sarajevo 1914. godine*, Beograd, 1966.
* *Tito govori*, Njujork, 1953.
* *Tito protiv Moskve*, Milano, 1953.
* *Josip Broz Tito, Prilozi za biografiju*, Ljubljana 1953, Beograd 1953, i 1972,
* *Izgubljena bitka Josifa Visarionoviča Staljina*, Sarajevo, 1969. Ljubljana 1969, Beograd 1978.
* *Istorija Jugoslavije* (zajedno sa Ivanom Božićem, Miloradom Ekmečićem i Simom Ćirkovićem), Beograd, 1972.
* *Jedna vojna konvencija: Eseji razvitka međunarodnog prava*, London, 1974.
* *Interesne sfere*, Beograd 1980.
* *Novi prilozi za biografiju Josipa Broza Tita-Knjiga 1*, Rijeka, 1980.
* *Novi prilozi za biografiju Josipa Broza Tita-Knjiga 2*, Rijeka, 1981.
* *Put za Sarajevo*, Zagreb, 1983.
* *Novi prilozi za biografiju Josipa Broza Tita-Knjiga 3*, Beograd, 1984.
* *Voljena zemlja*, London, 1985.
* *Vatikan i Jasenovac-Dokumenta*, Beograd, 1987.
* *Proterivanje Srba sa ognjišta (1941-1945*), Beograd, 1989.
* *Genocid nad Muslimanima*, Ljubljana, 1990.
* *Protiv zaborava i tabua-Jasenovac* (1941-1945) objavio Antun Miletić odmah po smrti Vladimira Dedijera, Sarajevo, 1991.

## Vanjske veze

* Biografija na sajtu SANU Arhivirano 2012-01-10 na Wayback Machine-u